Lauri Pihlap

Lauri Pihlap (varem tuntud artistinime Lowry all; sündinud 9. märtsil 1982 Tallinnas) on eesti poplaulja.

Karjäär

1998–2007: "Kaks takti ette" 1998–1999, 2XL ja Soul Militia
Laulma ja musitseerima hakkas Lauri varakult. 16-aastaselt osales ta lauluvõistlusel "Kaks takti ette" (1998/1999. hooajal), kus pääses finaalis kümne parema hulka. Pärast seda võistlust hakkasid kiirelt tulema uued salvestused, projektid ja rollid muusikalides.

2000. aastal liitus Lauri Pihlap ansambliga Soul Militia, mis on seni Eesti ainus modernset R&B muusikat viljelev ansambel. Bänd (algselt tuntud nimega 2XL) alustas duetina juba aastal 1997. 2000. aastaks laienes ansambel kvartetiks, kuhu kuulusid Indrek Soom, Sergei "Semy" Morgun, Kaido Põldma ja Lauri "Lowry" Pihlap. 2001. aastal osalesid nad Tanel Padari ja Dave Bentoni taustaansamblina Eurovisioonil Kopenhaagenis, kus saavutati esimene koht looga "Everybody".

Soul Militia on välja andnud kaks stuudioalbumit: "On The Rise" (2002) ja "Silence Before The Storm" (2004, triona – bändist lahkus enne albumi ilmumist Indrek Soom). Aastatel 2002–2007 anti välja 9 singlit. Pihlapi kirjutatud või tema osalusega kirjutatud singlid on "Mind Made Up" (2002), "Hey Mami" (2003), "Tõmbab käima" (2004), "Never Go Away" (2005) ja "My Face" (2007).

2007: "Breathe"
2007. aasta kevadel alustas Lauri Pihlap soolokarjääri artistinime Lowry all (nime sai ta Soul Militia bändikaaslastega naljaviskamise käigus aastal 2001). Debüütsingel "Breathe" ilmus juulis ja vallutas kiiresti Eesti muusika edetabelid. Lugu on Lowry enda kirjutatud, selle produtsendid on Jay Low (Johannes Lõhmus), Lowry ja Heiti Mangmann (aka Supüer).

2007–2010, "Split Personality"
2007. aasta juulis algas Lowryl koos isa Priit Pihlapiga suveturnee "Hingepeegel", kus esitati mõlema muusiku soolomaterjali. 

Augustis alustas Lowry oma debüütalbumi salvestamist ning septembris astus üles oma uue live-bändiga koosseisus Holger Marjamaa (klahvpillid), Mairo Marjamaa (saksofon, klahvpillid), Tõnis Kivisild (bass) ja Reigo Ahven (löökriistad).

Novembris ilmus teine singel "Come Back", mille autor on Lowry ja mis on produtseeritud koos Jay Low'ga. 

14. detsembril ilmus debüütalbum "Split Personality", mille kõik 13 lugu pärinevad artisti enda sulest. Albumi kaasautorid/produtsendid on One Shot, Jay Low, Heiti Mangmann, Semy Morgun ja Priit Pihlap.

16. märtsil 2008 esines Tallinnas oma "Good Girl Gone Bad" turnee raames USA R&B lauljatar Rihanna. Saku Suurhallis toimunud kontserdi soojendusesinejaks valiti Lowry, kes astus tuhandete inimeste ette koos DJ MVP ja tantsutrupiga Semiir. Lowry esitas oma debüütalbumi palu ja tema ülesastumine võeti vastu väga soojalt. 

Aprillis ilmus Lowry kolmas singel "A Better Day". Mürtsuva biidiga klubilugu sai üsna kiirelt raadiohitiks. 

Järgmiste kuude jooksul andis Lowry kontserte koos DJ MVP ja ka oma bändiga, promodes uut singlit ja plaadimaterjali. 

Juulis tegi Lowry koostööd Eesti hiphopiartistidega. Ilmus kaks raadiosinglit: B2H koos Lowryga – "Öö veeda minuga" ja 10-6 koos Lowryga – "Ei unune iial".25. juulil jõudis Eestisse oma turneega noor Jamaica-Ameerika urbanmuusika täht Sean Kingston. Tema Pärnu kontserdi soojendusesinejatena said laval olla Lowry ja DJ MVP. 

2008. aasta hilissügisel kuulutati välja lauluvõistlus Eesti Laul 2009. 11. detsembril kogunes raadiomajas 11-liikmeline žürii, et kuulata ja hinnata konkursile esitatud 110 laulu, mille seas oli ka Lowry uus singel "You Ain't What I Need". Pala pääses finaalvooru 10 parima loo hulka. 7. märtsil toimus lauluvõistluse finaalvoor, kus Lowry pala lõpetas konkursi neljanda kohaga.

13. veebruaril avalikustati ka loo "You Ain't What I Need" muusikavideo. Märtsi seisuga oli "You Ain't What I Need" Lowry soolokarjääri edukaim singel, jõudes esikümne hulka edetabelites Eesti Top 40 ja Zen MTV Balti Top 20. 

Lowry järgmine singel, "Nädalalõpp", ilmus 2009. aasta juunis. Loo autor on Lowry ning produtsendid Lowry ja Jay Low.

2010–2014
2010. aasta jaanuaris anti välja singel "Let's Change". Lowry kirjutatud lugu sai kahasse produtseeritud Kaido Põldmaga. Loole tehti muusikavideo, mis oli Lowry kolmas. 

Sama aasta juulis ilmus uus singel "Just nii nagu peab". Kaheksanda soolosingli kirjutas Lowry ja produtseeris taas koos hea sõbra ja Soul Militia kolleegi Kaido Põldmaga. Loo salvestamisel olid abiks Priit Pihlap (trummid ja akustiline kitarr) ja James Werts (bass). Lowry andis teada, et tema teine kauamängiv pealkirjaga "LP" ilmub 2010. aasta sügisel.  

2011. aasta juunis ilmus singel "Suvi (maailmaserv kus puhata)". Suviselt tempoka biidi produtseeris KULG, meloodia kirjutas Lowry ja sõnad tegi ta koos Fred Podnekiga.  

Novembris jõudis Lowry oma kümnenda soolosinglini. 25. novembril välja antud albumilt "Gunnar Graps – tribuut" ilmus Lowry uusversioon Gunnar Grapsi lööklaulust "Tühjad pihud". Palast sai 2012. aasta alguseks Lowry soolokarjääri edukaim singel, jõudes kõikide vabariigi raadiojaamade edetabelite tippu. 2012. aasta märtsis ilmus Lowry 11. singel "Ütle nüüd". 

Lauri Pihlapi 12. singel "Lootus" ilmus jaanuaris 2014. Pala valiti lauluvõistluse Eesti Laul 2014 poolfinalistide hulka.

2015 – teine sooloalbum "LP" 
Esimesed sammud teise sooloplaadi loomise suunas astus Pihlap juba 2009. aastal. Plaan oli kindel ja tahtmine suur, kuid järgneva paari aasta jooksul ei läinud miski plaanipäraselt. Albumi salvestamine jäi pooleli ning 2010. aasta hilissügisel kolis Pihlap Taisse, kus elas 3 kuud ja töötas ansambli Foreign Exchange lauljana. Ansambli koosseisu kuulusid muusikud Rootsist ja USA-st.

2011. aasta kevadel Eestisse naastes jätkas Pihlap tööd sooloalbumi kallal ja salvestas ühtlasi Gunnar Grapsi tribuutalbumi tarvis pala "Tühjad pihud". Sügisel otsustas ansambel Soul Militia pärast ligi 5-aastast pausi taas kokku tulla ja uut materjali salvestada. Lauri Pihlapi kirjutatud pala "The Future Is Now" valiti lauluvõistluse Eesti Laul 2012 poolfinalistide hulka ning bänd astus pärast pikka pausi taas lavalaudadele.    

2012. aasta märtsis 30-aastaseks saanud Lauri Pihlap tähistas sünnipäeva uue soolosingliga "Ütle nüüd", millele tehti ka video. Maikuus ilmus ka Soul Militia järgmine singel "Gotta Do It". Suvel töötas ansambel stuudios ja plaanis oli kuue palaga EP. Ajakavade mitteklappimise tõttu jäi projekt aga paraku pooleli ja jätkati soolomaterjali salvestamist.   

Suvel tegi Pihlap koostööd räpilegend Cool D-ga. Ühine suvelugu kandis pealkirja "Lihtsalt chill". Lauri Pihlapi järgmine soolosingel "Lootus" valiti lauluvõistluse Eesti Laul 2014 poolfinalistide hulka ning täispikk plaat pidi järgnema sama aasta kevadel. Paraku lükkus ilmumiskuupäev taas edasi. 2015. aasta algus tõi aga selguse ning lõpuks sai paika konkreetne ajakava: aprillis ilmub plaadi avasingel "Tugevam" ja 7. mail album "LP".   

Lauri Pihlapi kirjutatud ja Semy Morguniga koos produtseeritud "Tugevam" jõudis avalikkuse ette 9. aprillil ning võeti nii mõneski raadiojaamas hästi vastu. Albumi "LP" esitluskontsert toimus 7. mail lokaalis Kivi Paber Käärid, kus Pihlap astus lavalaudadele oma kauaaegse sõbra DJ MVP-ga. Kitarril saatis Lauri Pihlapit Priit Jääger ja trummide taga oli Karl-Juhan Laanesaar.   

Plaadi järgmine singel "Aitab küll" ilmus 9. juunil. Kaks nädalat hiljem avaldas Pihlap kaveri Michael Jacksoni palast "Who Is It". Lugu salvestati Jacksoni kuuendaks surma-aastapäevaks. Suvel sõlmis Lauri Pihlap kokkuleppe koostööks räpitandemiga Claim x Roki. Artistide ühine singel (Claim x Roki albumi nimilugu) "Tahan unistada" ilmus augusti alguses. Laulu muusikavideo püsis nädalaid Eesti Top 7 videote edetabeli liidripositsioonil.  

Pihlapi järgmine singel "Looking Through a Glass Wall" ilmus 2015. aasta oktoobris. Palale tehti ka muusikavideo. Albumi "LP" viimane singel "I Ain't Sellin'" ilmus 2016. aasta veebruaris. Pool aastat hiljem andis Pihlap välja singli "Let's Start the Show", mille kaasprodutsendiks on Semy Morgun. Kaido Põldmaga kahasse kirjutatud ning Morguniga produtseeritud "Meie öö (Meie laul)" avalikustati 2017. aasta 1. juunil.       

Lauri Pihlapi kolmas stuudioalbum pidi algsete plaanide järgi ilmavalgust nägema 2019. aasta sügisel. Esimene singel "93" ilmus 7. juunil.

Diskograafia

Singlid

Albumid

Varasem looming
1999 mai – "Magus ja mõrkjas" (singel) 
1999 november – "Sel ööl" (albumilt "Kauneim kingitus")

Koostöö teiste artistidega
2000 "Ei suuda loobuda" (singel, ansambli White Satin koosseisus)
2000 "Desire Is Life" (singel, ansambli White Satin koosseisus)
2001 "Life Is A Beautiful Word" (albumilt "17 ballaadi" – Sven Lõhmus, 2005, ansambli Soul Control koosseisus)
2002 "We Are Family" (albumilt "We Are Family" – Family, solist ja taustalaulja)
2002 "Through Sunshine And Rain" (albumilt "We Are Family" – Family, soolo- ja taustalaulja, muusika – Kaido Põldma, Lowry, Kaire Vilgats, sõnad – Kaido Põldma ja Lowry)
2002 "Hope" (albumilt "We Are Family" – Family, soolo- ja taustalaulja, muusika – Lowry, sõnad – Lowry)
2002 "Sinu valinud ma" (albumilt "We Are Family" – Family, taustalaulja)
2002 "Have Some Fun" (albumilt "We Are Family" – Family, taustalaulja)
2002 "Not Too Much" (albumilt "We Are Family" – Family, taustalaulja)
2002 "Siis kui läbi saab päev" (albumilt "We Are Family" – Family, taustalaulja)
2003 "If I Could Find The Words" – James Werts, Lowry & Koit Toome (albumilt "Humanity Through Harmony")
2005 "Animated" – Snipe feat. Lowry (singel)
2005 "If it All Ends Now" – Snipe (taustalaulja)
2005 "Moonwalk" – Laura (albumilt "Muusa" – taustalaulja)
2006 "Kõik on chill" – Metsakutsu feat. Lowry (albumilt "Testament")
2007 "Velveteen" – Black Velvet(albumilt "Greatest Hits" – taustalaulja)
2008 "Utoopia" – Black Velvet (albumilt "Greatest Hits" – taustalaulja)
2008 "Ei unune iial" – 10-6 feat. Lowry (albumilt "Tõe tund")
2008 "Öö veeda minuga" – B2H feat. Lowry (albumilt "Ütle oma sõna")
2008 "1987" – Mari-Leen (albumilt "1987" – taustalaulja)
2008 "Trummimasinad" – Mari-Leen (albumilt "1987" – taustalaulja)
2008 "Elektrisinises" – Mari-Leen (albumilt "1987" – taustalaulja)
2008 "Torm" – Mari-Leen (albumilt "1987" – taustalaulja)
2009 "Will You Be There" (Michael Jacksoni hittsingli uusversioon. Esitajad – Lowry, Uku Suviste, Kristjan Kasearu, Jana Kask, Dave Benton, James Werts, Iiris Vesik)
2011 "Wanna Get Down" – Liis Lemsalu (albumilt "Liis Lemsalu" – taustalaulja)
2011 "My Time" – Liis Lemsalu (albumilt "Liis Lemsalu" – helilooja, teksti autor, produtsent)
2012 "The Floor" – Yaro (singel – helilooja, teksti autor, produtsent)
2013 "Lihtsalt chill" – Cool D feat. Lowry (vokaal, helilooja, teksti autor)
2014 "Dreamer" – Priit Jääger ja Lauri Pihlap (albumilt "Jälg" – vokaal, helilooja, teksti autor, produtsent)
2014 "Siia jõudsin" – Semy (helilooja, teksti autor, produtsent)
2014 "Kui ei tuldagi tagasi" – Kati Laev (helilooja, produtsent, taustalaulja)
2015 "Võidusõit" – Black Velvet (taustalaulja)
2015 "Tahan unistada" – Claim x Roki feat. Lauri Pihlap (albumilt "Tahan unistada", vokaal, helilooja)

Remiksid
"Breathe (Triphop Remix)" (produtsent: Heiti Mangmann, 2007)
"Breathe (Gee Dancehall Mix)" (produtsent: Remi Prual, 2007)
"Breathe (Fingerfunk Remix)" (produtsent: Rannar Sillard, 2007)
"Breathe (Frizzy Sounds House Version)" (produtsendid: Kikko J, Henryco & Affect, 2008)
"A Better Day (Kattai vs Solid Steel Club Mix)" (produtsendid: Karel Kattai & Rain Tunger, 2008)
"A Better Day (Slap Remix)" (produtsent: Heiti Mangmann, 2008)
"A Better Day (Frizzy Sounds House Version)" (produtsendid: Kikko J, Henryco & Affect, 2008)
"You Ain't What I Need (Frizzy Sounds Remix)" (produtsendid: Kikko J, Henryco, Affect & Vital-E, 2009)
"Let's Change (Dzheimz Remix)" (produtsent: Ott Karp, 2010)
"Lootus (Gee Remix)" (produtsent: Remi Prual, 2014)

Muusikavideod
"From Me To You" muusikavideo (2008). Režissöör Marek Miil, produktsioon Box Productions
"You Ain't What I Need" muusikavideo (2009). Režissöör Jaanus Vann, produktsioon Box Productions
"Let's Change" muusikavideo (2010). Režissöör Jaanus Vann, produktsioon Box Productions
"Ütle nüüd" muusikavideo (2012). Režissöör Jaanus Vann
"Tahan unistada" muusikavideo (2015). Režissöör Konstantin Tatar (No Lies)
"Looking Through a Glass Wall" muusikavideo (2015). Režissöör Maanus Masing (Masing Media)
"Let's Start the Show" muusikavideo (2016). Produktsioon: MorS Productions
"93" muusikavideo (2019). Režii: Stan Huttunen, Kristo Tõrra, Lauri Pihlap
"Take Me Home" muusikavideo (2021). Režii: Maanus Masing, Semy Morgun, Lauri Pihlap

Kontsertsalvestised
"Split Personality", albumi esitluskontsert Club Privés – Tallinn, Eesti 2007
"Question Remains", kontsert – Saulkrasti, Läti 2008
"A Better Day", kontsert – Saulkrasti, Läti 2008

Viited

Välislingid
 "Lauri Pihlapil valmis muusikavideo". Õhtuleht 19. november 2008
 "Lowry uut muusikavideot näeb nüüd Youtube'is!". Elu24 17. veebruar 2009

Eesti lauljad
Sündinud 1982